Ataya Aliyeva. Ataya Gʻulom qizi Aliyeva (1920-yil 2-may, Turkiston Muxtor Sovet Sotsialistik Respublikasi Poltoratsk — 1995-yil 6-aprel, Boku ) — Ozarbayjon teatr va kino aktrisasi, Ozarbayjon SSRda xizmat koʻrsatgan artist (1964). Ozarbayjonda suratga olingan oʻnlab filmlarda rol oʻynagan. Hayoti. Ataya Aliyeva 1920-yil 2-mayda Poltoratskda tugʻilgan. U sahnadagi faoliyatini havaskor sifatida boshlagan. 1933-yilda ilk bor Ashxobod musiqali drama teatrida Rizo Afg‘onliyning sahnalashtirgan “Oshiq G‘arib” spektaklida G‘aribning singlisi rolini ijro etgan. Boku teatr texnikumida tahsil olgan. Bu yerda Fotima Qadriy tashabbusi bilan drama to‘garagida bir qancha rollarda ishtirok etgan. 1934-yilda texnikumning 1-kurs talabasi Ataya Aliyeva M. Fuzuliy nomidagi Ozarbayjon Davlat akademik drama teatriga taklif qilinadi. 1936-yilda Ataya xonim bir guruh teatr aktyorlari bilan Iravon (Yerevan) ga jo‘nab ketadi va bu yerda Iravon Davlat Ozarbayjon drama teatrida o‘n yil ishlaydi. U Iravon teatrida ham milliy, ham xorijiy asarlar ijrosida oʻnlab sahna obrazlarini yaratadi. 1948-1949-yillar teatr mavsumida Ganja drama teatriga taklif qilinadi. Ataya xonimning sahna faoliyati Jafar Jabborli ijodi bilan chambarchas bog‘liq. Uning Sevil va Dilbar, Yoqut va Tanya, So‘na va So‘lmaz (Iravon teatrida), Olmos, Sara, Gultakin (Ganja teatrida) obrazlari ustidagi ijodi aktrisa uchun katta maktab bo‘ldi. 1956-yilda Ataya Aliyeva M. Fuzuliy nomidagi Ozarbayjon davlat akademik drama teatriga ishga qaytadi. Bu yerda u mumtoz va zamonaviy Ozarbayjon dramaturglarining spektakllarida, shuningdek, tarjima asarlarida rollar ijro etadi. Pari (Pari Jodu), So‘na (Hoji Qora), Fotimaniso (O‘liklar), Valida (Ilyich ko‘rfazi), Nazokat (Sen hamisha meninglasan), Rafiqa (Yolg‘on), Malohat (Ikkinchi ovoz) va boshqa o‘nlab sahna obrazlari aktrisaning so‘nggi yillarda ijro etgan rollaridir. Ataya Aliyeva radio va televideniya dasturlarida va kinoda ko‘p rollarni o‘ynagan. U J.Jabborli nomidagi “Ozarbayjonfilm” kinostudiyasida ishlab chiqarilgan “Bizning ko‘cha” filmida “Begim xola”, “Tog‘lardagi jang” filmida “ona”, “Telefonchi qiz” filmida “Simuzar”, “Bolalikning so‘nggi kechasi” filmida “Manzura” rollarini ijro etgan. Rejissyor Rizo Tahmasibning 1959-yilda suratga olingan “Uni kechirish mumkinmi?” filmda aktrisa “Leytenant Garayeva” va “Sara xola” rollarini ijro etgan. Aktrisa 1995-yil 6-aprelda Bokuda vafot etdi. Ataya Aliyeva Yasamal qabristoniga dafn etilgan. Oilasi. Ataya Aliyevaning otasi Gʻulom Marogʻa shahridan, onasi Humay xonim esa Tabriz shahridan edi. Oilada 6 nafar farzand bo‘lgan. Aktyor Hasanog‘a Mirzayev bilan turmush qurgan. Bu nikohdan 3 nafar farzand dunyoga kelgan. Ataya Aliyeva rejissyorlar Ramiz Hasano‘g‘li va Rauf Sulaymonning onasidir.